Bloem se krane voorlopig weer oop | Netwerk24
Bloem se krane voorlopig weer oop
Deur Mike van Rooyen 10 September 2019 19:42
Die waterkrane is weer wawyd oop in Bloemfontein en omliggende gebiede wat in die Mangaung-metro se bedieningsgebied val nadat die beperkings wat sedert Sondag geld, deur 'n voorlopige hofbevel opgehef is.
Vir hoe lank die krane nog vol water gaan wees, is egter onseker.
Op 19 September pak die metro en Bloemwater mekaar weer in die Vrystaatse hooggeregshof oor die watertoevoer.
Dit sal dan waarskynlik die vierde regter die afgelope twee maande wees wat oor dié kwessie moet beslis.
Intussen is dit die belastingbetaler wat vir die regskoste moet opdok. Die voortslepende dispute tussen die metro en Bloemwater oor wie vir wie geld skuld en hoeveel dit is, is al sedert 2016 steeds nie opgelos nie.
Bloemwater beweer die metro skuld hom sowat R449 miljoen. Die metro sê weer hy glo Bloemwater skuld hom R329 miljoen.
Waarnemende regter Johannes Moeng het Dinsdag in 'n voorlopige bevel gelas dat Bloemwater die volle toevoer na die metro dadelik moet herstel en nie mag beperk voor die afhandeling van dié dringende aansoek van die metro nie.
Bloemwater sal op 19 September die metro se aansoek om die bekragtiging van die voorlopige bevel teenstaan.
Tankiso Mea, stadsbestuurder van die metro, sê in 'n hofverklaring sedert Bloemwater die toevoer Sondag tot 30% beperk het, is veral Fauna, Pellissier, Lourierpark, Bainsvlei, Universitas en Langenhovenpark geraak.
Van die huishoudings het sedertdien geen water nie.
Hy sê ná die vorige hofbevel is Bloemwater nie geregtig om beperkings in te stel nie en minag die waterraad dié bevel.
Die raadsvoorsitter van Bloemwater, Bernard Phitsane, en die uitvoerende hoof, dr. Limakatso Moorosi, is juis in die aansoek bygevoeg om te kom verduidelik hoekom Bloemwater die bevel verontagsaam.
Adv. Stefan Grobler SC het namens Bloemwater betoog dit is duidelik dat die metro nie so seker is dat dit minagting is nie, want die metro neem die kwessie niks verder as 'n skimp in dié rigting nie.
Bloemwater se standpunt is dat dit die metro se plig is om te verseker dat sy inwoners water beskikbaar het.
Adv. Tiaan Pienaar het namens die metro betoog die grondwetlike regte van die mense word aangetas deur hulle water te ontsê.